े उस छोड़ा जायेगा। जब ढूँड़ मची तो पता चला कि प्रशांत की साइकिल एक बगीचे में खड़ी है, जहाँ से लोगों ने उसे एक मोटरसाइकिल पर किसी आदमी के साथ जाते हुए देखा था। सूचना मिलते ही ये ढूँड़ एक प्रकार के हड़कम्प में बदल गई।
पुलिस थाना राम कथा के प्रताप से शांत पड़ा हुआ था। जब तीन चार उपलब्ध हेड साहबों ने भीड़ को आते देखा तो घबरा गये। एफआइआर लिखने के लिये वे छोड़े गये थे, सो उन्होंने लिख ली, उससे ज़्यादा करना उनके बूते के बाहर था। इसके बाद का काम अधिकारियों को करना था, जो फिलहाल थे नहीं। दो हेड साहबों को थाने में छोड़कर बाक़ी के दो में से एक साइकिल प्राप्ति स्थल और एक प्रशांत के घर रवाना हो गया। तीनों स्थानों पर काग़ज़ों का पेट भरना प्रारंभ कर दिया गया। प्रशांत के परिजन बेचैनी की हालत में थाने से सिटी कोतवाली और वहाँ से पुलिस कप्तान के घर तक दौड़ लगा रहे थे। हर जगह उनको ढाक के तीन पत्ते ही मिल रहे थे। रात धीरे-धीरे गहराती जा रही थी। प्रशांत का मोबाइल अब स्विच्ड ऑफ आ रहा था। लेकिन परिवार वालों ने अपने स्तर पर भागदौड़ करके ये पता लगा लिया था कि प्रशांत के मोबाइल से जो कॉल किया गया था वह राजधानी से किया गया था। अर्थात प्रशांत को अपहरण करके ज़िला मुख्यालय से घंटे भर की दूरी पर स्थित सूबे की राजधानी ले जाया गया था।
रात के नौ बज रहे थे। कथा वाचक अपन मधुर वाणी में बता रहे थे कि किस प्रकार अयोध्या में चारों तरफ़ सुख, शांति और समृद्धि फैली हुई है। एक बार बात को घुमा कर उन्होंने कहा कि 'बहुत सौभाग्यशाली होती है वह प्रजा, जिसका शासक, जिसका राजा, जिसका प्रजा पालक, जिसका प्रधान संवेदनशील होता है और यदि इसको सच मानें तो इस पंडाल में बैठे आप सब भी सौभाग्यशाली हैं।' सारा माहौल गदगदायमान हो गया। एक बार फिर से तुमुल हर्ष ध्वनि हुई। इतनी कि प्रवचन को आधा मिनिट तक रोकना पड़ा। 'और जहाँ का राजा संवेदनशील होता है वहाँ के मंत्री और अधिकारी भी उतने ही संवेदनशील होते हैं, यह बात मैंने यहाँ आपके ही प्रदेश में आकर जानी है।' पुनः तुमुल करतल ध्वनि।
'सर यहाँ लोग हंगामा कर रहे हैं।' यह सूचना एक हैड साहब ने अपने से ठीक ऊपर वाले सब इंस्पेक्टर के मोबाइल पर उपलब्ध करवा दी। सूचना स्टेप बाय स्टेप होती हुई पुलिस कप्तान तक पहुँच गई। पुलिस कप्तान स्वयं पंडाल के व्ही।आइ.पी गेट पर खड़े सारी व्यवस्थाएँ देख रहे थे। इसी गेट से होकर कुछ देर बाद दिल्ली से विशेष रूप से आ रहे व्ही।व्ही।आई.पी. को गुज़रना था। जो आज की कथा के पश्चात होने वाली आरती में शामिल होने के लिये विशेष रूप से आ रहे थे। उनके पास ज़ेड के साथ लगे हुए ढेर सारे प्लसों की सुरक्षा थी। जैसे ही हंगामे की सूचना पुलिस कप्तान तक पहुँची वे कुछ देर तक सोचते रहे, फिर सूचना लाने वाले से बोले 'कोतवाली को सूचना कर दो कि जैसे तैसे करके दो-तीन घंटे तक बात को सँभाल लें। साढ़े दस बजे तक आरती ख़त्म हो जायेगी और ग्यारह बजे तक व्ही।आइ.पी वापस रवाना हो जाएँगे। उसके बाद